ÜMUMDÜNYA ƏDALƏT EVİ

26 noyabr 2018

Dünya bəhailərinə

Sevgili dostlar,

Əhd Günündən Həzrət Əbdül-Bəhanın, Allahın Sirri, Həzrət Bəhaullahın sarsılmaz Əhdinin Mərkəzi, Bəşəriyyətin Birliyinin Hərəkətvericisi, hər bir Bəhai idealının təcəssümü, Allahın, altında hamının sığınacaq tapa biləcəyi Ən Əzəmətli Budağı olan Kəsin Süudunun qeyd edilməsinə qədərki bu ərəfədə hər bir bəhainin ürəyi titrəyib həyəcana gəlir. Qoy Onun sərhədsiz məhəbbəti və mehriban qayğısı Onun Vəsiyyətində və İlahi Planında sizə bəxş etdiyi əmanəti həyata keçirməyə çalışdıqca sizə əminlik və həyati dəstək versin. Dünyadan köçüb sevimli Mövlası ilə yenidən qovuşduğu Onun evindəki o müqəddəs otaqda gecə vaxtı, biz Onun çağırışına sadiqliyinizə şahidlik edəcəyik ki, bu da artan ədalətsizlik və əzab anında bəşəriyyət üçün bir sığınacaq yaratmaq üçün yorulmaz zəhmətlərinizdə bəllidir.

Sərkər Ağanın süudunun yüzilliyinə qədər üç qısa il qalır ki, o zaman dünya bəhailəri bir yerə yığışacaq və Quruculuq Çağının birinci əsri ərzində keçilmiş yola nəzərə salacaqlar. Qoy Onun sevimli dostları həm fərdi, həm də kollektiv olaraq, az-az, günbəgün, getdikcə daha çox Onun nəsihətlərini təcəssüm etdirsinlər: Əmrdə bir və Əhddə möhkəm olun; iftiradan uzaq olun və başqaları haqqında pis danışmayın; heç kəsə yad kimi baxmayın, fəqət hamını bir ailənin üzvləri hesab edin. Fərqli nəzəriyyələri və ixtilafda olan baxışları kənara qoyun və tək məqsəd və ümumi hədəfə doğru gedin; Həzrət Bəhaullahın məhəbbətinin hər bir üzvü, hissəni və əzanı elə sarmasını təmin edin ki, insan aləminin heç bir təlqini onlara təsir edə bilməsin; Əmri təbliğ etmək üçün bir həmrəyliklə cani-dildən qalxın; düzülmüş cərgələrlə, bir-birinə sıxılmış, biri digərini dəstəkləyərək, irəli gedin; gözəl xasiyyət, mətanət, möhkəmlik və qətiyyətli olun; bu qiymətli Dinin qədrini bilin, təlimlərinə itaət edin, düz çəkilmiş bu yolla gedin və bu yolu insanlara göstərin.

Bu yüksək gözləntiləri həyata keçirmək üçün biz sizlərin hər biriniz üçün dua edirik.

[İmzalanmışdır: Ümumdünya Ədalət Evi]